Man in hegtenis geneem wat glo voetganger sleep(Argieffoto: WCHEMS/Twitter) ŉ 45-jarige man is Sondagaand omstreeks 20:40 deur beamptes van die Uitenhage-polisie in hegtenis geneem op aanklag van strafbare manslag en dronkbestuur. “Die verdagte het glo ŉ klub in Durbanstraat in Kariega verlaat en toe hy wegry, het ŉ ooggetuie hom voorgekeer om hom in kennis te stel dat iemand onder sy motor gesleep word,” het kapt. Gerda Swart, woordvoerder van die polisie, gesê. Paramedici en die polisie is na die toneel ontbied. Die onbekende manlike slagoffer, ŉ voetganger in sy 40’s, is dood verklaar. “Die bestuurder van die motor is in hegtenis geneem op die twee aanklagte en het Maandag in die Uitenhage-landdroshof verskyn.” Swart het verduidelik daar is nog talle bewyse soos onder andere die bloedtoets uitstaande en die saak is nie op die rol geplaas nie. “Die ondersoek duur voort. Sodra al die bewyse ingesamel is, sal die dossier weer aan die hof oorhandig word.” Die polisie waarsku motoriste om nie te bestuur ná hulle alkohol verbruik het nie en om eerder ŉ verantwoordelike persoon te kontak om hulle te kom haal of van alternatiewe vervoer gebruik te maak om by die huis te kom. Enigiemand wat inligting oor die saak het word versoek om die ondersoekbeampte ao Deon Roos te kontak by 079 896 8148. Inligting sal vertroulik hanteer word.